Source: http://debrecenitorvenyszek.birosag.hu/sajtokozlemeny/20170227/felmento-itelet-bizonyitottsag-hianyaban
Timestamp: 2017-09-22 01:00:50
Document Index: 7256133

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Felmentő ítélet bizonyítottság hiányában | Debreceni Törvényszék
Megjelenés ideje: 2017. február 27., 17:01
2014. július 4-én 11 óra körüli időben, Debrecenben, a Hatvan utca és a Déri tér közötti közterületen lévő útszakaszon két ismeretlen személy megközelítette, megállásra bírta és egyikőjük egy éllel, heggyel bíró eszközzel elvágta a sértett ruháját, eközben a sértett testét több helyen megvágta, ez alatt a másik, ismeretlen személy kivette a sértett kezéből a tulajdonát képező borítékot és mobiltelefont. Eközben az I.r. vádlott az otthonában tartózkodott, míg a II.r. vádlott édesanyjával vásárolt.
Dr. Fejes Sándor tanácselnök az ítélet szóbeli indokolásában elmondta, hogy a bíróság részletesen megvizsgálta az eljárás során beszerzett, valamennyi bizonyítékot.
A bíróság vizsgálta a vádlottak és a sértett szavahihetőségét. Az I.r. vádlott az eljárás során végig következetesen tagadta a bűncselekmény elkövetését, a hatóságokkal együttműködött. A II.r. vádlott ugyan ellentmondó nyilatkozatokat tett az eljárás során, a nyomozás során kezdetben tagadta a terhére rótt bűncselekményt, majd több hónapos előzetes letartóztatás után módosította vallomását annak érdekében, hogy előzetes letartóztatását a hatóság beismerő vallomására tekintettel megszüntesse. Beismerő vallomását a bíróság előtt visszavonta.
A sértett szavahihetősége a bíróság véleménye szerint azon dőlt meg, hogy a MÁK Hatvan utcai szakaszát figyelő biztonsági kamera felvételeken nem szerepelt a sértett, holott előadása szerint kettő alkalommal is elhaladt ezen az útszakaszon. A sértett közvetlenül a bűncselekmény után a mentőben is felismert két személyt, akikről később kiderült, hogy egy nagyáruházban biztonsági kamera által rögzítetten vásároltak.
A sértett a nyomozati vallomásában egyik elkövetőnek sem említett bőrhibáját, tetoválását, holott a vádlottak ilyennel rendelkeznek, amit a bíróság szerint a nyári időszakra tekintettel a sértettnek a támadás során észlelnie kellett volna.
A bíróságban ezen sértetti nyilatkozatok olyan kételyt ébresztettek - annak ellenére, hogy a sértett a nyomozás során fényképről és később személyesen felismerte a vádlottakat -, amely ahhoz vezetett, hogy nem találta bizonyítottnak azt, hogy a sértett sérelmére a bűncselekményeket minden kétséget kizáróan a vádlottak követték el.
A Debreceni Járásbíróság ítélete nem jogerős, az ügyész fellebbezést jelentett be bűnösség megállapítása és büntetés kiszabása érdekében. A vádlottak és védőik az ítéletet tudomásul vették.